বাংলাশিয়া
বাংলাশিয়া বা বাংলাশিয়া ২.০ (চীনাঃ 猛加拉殺手/猛加拉殺手2.0) ২০১৯ সালে মুক্তিপ্রাপ্ত একটি মালয়েশিয় 'এ্যাকশন কমেডি' পূর্ণদৈর্ঘ্য চলচ্চিত্র। প্যাট্রিক চিউয়ের শিল্প নির্দেশনায় ২ মিলিয়ন মালয়েশিয়ান রিঙ্গিত ব্যয়ে নির্মিত চলচ্চিত্রটি পরিচালনা করেছেন মালয়েশিয়ার জনপ্রিয় পরিচালক নেমউই। কেন্দ্রীয় চরিত্রে অভিনয় করেছেন বাংলাদেশের অভিনেতা নিরব হোসেন, নেমউই নিজেই এবং সিঙ্গাপুরের অভিনেত্রী আতিকা সুহাইমি। মালয়েশিয়া ফিল্ম সেন্সরশিপ বোর্ডের আপত্তিতে চলচ্চিত্রটি পাঁচবছর নিষিদ্ধ ছিল। নিষিদ্ধ থাকা অবস্থায় ২০১৫ সালে 'বাংলাশিয়া'র প্রাথমিক সংস্করণটি ওসাকা এশিয়ান চলচ্চিত্র উৎসব, নিউইয়র্ক এশিয়ান চলচ্চিত্র উৎসব এবং সিঙ্গাপুর আন্তর্জাতিক চলচ্চিত্র উৎসবে দেখানো হয়। কিছু দৃশ্য সংশোধনের পর, পাঁচ বছরের নিষেধাজ্ঞা কাটিয়ে চলচ্চিত্রটি ২০১৯ সালের ২৮ ফেব্রুয়ারি মালয়েশিয়ার প্রেক্ষাগৃহ সমূহে মুক্তি পায়।